Într-un interviu acordat pentru site-ul oficial al celor de la FRF, Edi Iordănescu și-a exprimat nemulțumirea în ceea ce privește campania scurtă de pregătire pentru EURO 2024.
"Din păcate această acțiune este singura acțiune a naționalei în ceea ce privește turneul final, dar cu asta trebuie să lucrăm și să găsim împreună soluțiile.
Pentru mine această acțiune reprezintă un penultim filtru pentru deciziile finale, decizii pe care eu și staff-ul meu trebuie să le luăm înainte de Euro", a declarat Edi Iordănescu.
Selecționerul a mai declarat că este extrem de îngrijorat de situația jucătorilor care nu prind minute suficiente la echipele de club, mărturisind că a avut alte așteptări în ceea ce-i privește: "Sunt extrem de îngrijorat de situația lor, mărturisesc că aveam alte așteptări în ceea ce-i privește.
Totuși realismul nostru, autoevaluarea în pregătirea jocurilor ne-a adus la Euro, deci avem datoria să fim foarte obiectivi în analiză și conștienți de locul și momentul unde ne aflăm.
Doar așa putem să ne asigurăm că ajungem unde ne dorim. Putem vedea băieții la joc în aceste meciuri amicale, să intervenim unde este nevoie. Eu le-am dat încredere unor jucători și au confirmat. Sunt și alte nume pe care le monitorizăm.
Trebuie să mergem pe stabilitate, omogenitate. Mizăm mult pe jucătorii noștri din străinătate. Sunt jucători care pot apărea în lot. Suntem cu ochii larg deschiși.
Echipa naţională reprezintă locomotiva realității fotbalului românesc, care încă suferă și cu toții ne dorim ca la acest turneu final să își ridice nivelul, ceea ce este un lucru esențial.
"Arătăm bine pe hârtie, dar avem mult de muncă! Belgia e Belgia, iar Slovacia e la al treilea EURO consecutiv și are jucători care joacă în primăvara europeană la echipele de club, iar asta înseamnă experiență internațională fabuloasă", a declarat selecționerul României.
Naționala României își dispută la finalul lunii martie cele două meciuri amicale, cu Irlanda de Nord și Columbia. "Tricolorii" au ajuns la Mogoșoaia și au început deja pregătirea pentru cele două partide amicale.